b'\n_START_ARTICLE_\nGimnasti\xc4\x8dni center Ljubljana\n_START_PARAGRAPH_\nGimnasti\xc4\x8dni center Ljubljana je \xc5\xa1portna dvorana namenjena gimnastiki na Gerbi\xc4\x8devi ulici na Vi\xc4\x8du v Ljubljani, odprta 27. novembra 2015. Prvotno zami\xc5\xa1ljeno ime je bilo Gimnasti\xc4\x8dni center Cerar-Pegan-Petkov\xc5\xa1ek po uspe\xc5\xa1nih slovenskih telovadcih Miroslavu Cerarju st., Alja\xc5\xbeu Peganu in Mitji Petkov\xc5\xa1ku, toda zaradi pomisleka o poimenovanju po \xc5\xa1e \xc5\xbeive\xc4\x8dih ljudeh so ime opustili. Projekt izgradnje je stal okoli 11 milijonov evrov, od tega je tri \xc4\x8detrtine sredstev prispeval Evropski sklad za regionalni razvoj, gradnja je trajala devet mesecev.\n_START_SECTION_\nOpis\n_START_PARAGRAPH_\nZgradba ima \xc5\xa1tiri nadstropja. V pritli\xc4\x8dju je recepcija z gostinskim lokalom, pisarne, garderobe in velika gimnasti\xc4\x8dna dvorana. V prvem nadstropju je tribuna, ogrevalni prostor, garderobe za rekreativce in telovadnica za vodene vadbe. V drugem nadstropju sta dve \xc5\xa1portni dvorani opremljeni kot fitnes in prostor za vodene vadbe. Tretje nadstropje je namenjeno nastanitvi. Tu je trinajst dvoposteljnih in dve enoposteljni sobi, sejna soba in savna._NEWLINE_Skupaj 1.951,50 m\xc2\xb2 je namenjenih tekmovanjem in treningu. Tu je dvorana za \xc5\xa1portno gimnastiko s trena\xc5\xbenimi orodji ter dvorana za ritmi\xc4\x8dno gimnastiko. Dvorano je mo\xc5\xbeno razdeliti na dva dela s premi\xc4\x8dnimi pregradnimi zavesami. Ob dvoranah so \xc5\xa1tiri velike garderobe s sanitarijami. Tribuna sprejme do 400 obiskovalcev. Nahaja se v prvem nadstropju objekta. Na drugi strani tribune je \xc5\xa1e ogrevalni prostor povr\xc5\xa1ine 150 m\xc2\xb2._NEWLINE_Javni zavod \xc5\xa0port Ljubljana je 30.12.2014 s podjetjem CGP d.d. podpisal pogodbo za izvedbo gradbeno-obrtni\xc5\xa1kih in instalacijskih del ter dobavo in monta\xc5\xbeo notranje opreme. 13.11.2015 je bilo izdano pravnomo\xc4\x8dno uporabno dovoljenje, uradna otvoritev Gimnasti\xc4\x8dnega centra Ljubljana je bila 27.11.2015.'